Il-konsagrazzjoni tal-qassisin "Dan hu r-rit li għandek iżżomm biex tikkonsagrahom, u jservuni bħala qassisin. Ħu għoġol u żewġ imtaten bla difett. Ħu ħobż ażżmu u ftajjar bla ħmira miblula fiż-żejt, u ftajjar irqaq midluka biż-żejt, u agħmilhom mid-dqiq tal-qamħ. U qegħedhom f'qoffa waħda, u ġibhom fil-qoffa, u ġib ukoll l-għoġol u l-imtaten. Ressaq lil Aron u 'l uliedu ħdejn il-bieb tat-tinda tal-laqgħa, u aħsilhom bl-ilma. Ħu l-ilbiesi u libbes lil Aron bit-tonka u l-libsa tal-efod, l-efod, u l-pettoral, u ħażżmu bil-faxxa tal-efod, u qegħedlu t-turbant fuq rasu u qiegħed il-kuruna mqaddsa fuq it-turbant. U ħu ż-żejt għad-dlik u sawwabhulu fuq rasu u kkonsagrah. Imbagħad ressaq lil uliedu; libbishom it-tonok; ħażżimhom bit-trieħi, u xiddilhom it-turbant; u s-saċerdozju jkun tagħhom b'liġi għal dejjem. Hekk int tagħmel qassisin lil Aron u lil uliedu. "Imbagħad ġib l-għoġol ħdejn it-tinda tal-laqgħa, u huma jqiegħdu idejhom fuq rasu. U int oqtol l-għoġol quddiem il-Mulej, ħdejn il-bieb tat-tinda tal-laqgħa. Ħu ftit mid-demm tal-għoġol, u qiegħdu fuq qrun l-artal b'subgħajk; u l-bqija tad-demm sawbu kollu f'riġlejn l-artal. Ħu x-xaħam li jiksi l-ġewwieni u t-tebqa tal-fwied u ż-żewġ kilwiet b'xaħamhom, u aħraqhom fuq l-artal. Imma l-laħam tal-għoġol, il-ġild u l-ħmieġ tiegħu aħraqhom barra l-kamp. Dan hu sagrifiċċju tal-purifikazzjoni. "Imbagħad ħu wieħed mill-imtaten, u Aron u wliedu jqiegħdu idejhom fuq ras il-muntun. Oqtol il-muntun, iġbor id-demm tiegħu, u xerrdu fuq l-artal madwaru kollu. Imbagħad qatta' l-muntun bċejjeċ, aħsel il-ġewwieni u s-saqajn tiegħu, u qegħedhom fuq il-bċejjeċ u r-ras; u mbagħad aħraq il-muntun kollu fuq l-artal. Sagrifiċċju tal-ħruq ifuħ quddiem il-Mulej, hu, sagrifiċċju bin-nar quddiem il-Mulej. "Ħu l-muntun l-ieħor; u Aron u wliedu jqiegħdu idejhom fuqu; u int oqtol il-muntun u ħu ftit minn demmu u miss bih tarf il-widna l-leminija ta' Aron u tarf il-widna l-leminija ta' wliedu, u fuq subagħhom il-kbir ta' idhom il-leminija, u subagħhom il-kbir ta' sieqhom il-leminija, u xerred il-bqija tad-demm taħt l-artal madwaru kollu. Imbagħad tieħu ftit mid-demm li jkun hemm fuq l-artal u miż-żejt tal-konsagrazzjoni, u roxx minnu fuq Aron u fuq ilbiesu, u fuq uliedu u lbieshom. Hekk hu u lbiesu jkunu kkonsagrati, u wliedu u lbies uliedu wkoll miegħu. "Imbagħad ħu x-xaħam tal-muntun, u d-denb, u x-xaħam li jiksi l-ġewwieni, u t-tebqa tal-fwied, u ż-żewġ kliewi b'xaħamhom, u s-sieq il-leminija, - għax dan hu l-muntun tal-konsagrazzjoni tal-qassisin; ħu ħobża u ftira biż-żejt u ftira oħra rqiqa mill-qoffa tal-ażżmu li qiegħed quddiem il-Mulej. Qiegħed dan kollu f'idejn Aron u idejn uliedu, u jgħolluhom u jxejruhom quddiem il-Mulej. Imbagħad ħu kollox minn idejhom u aħraqhom fuq l-artal flimkien mas-sagrifiċċju tal-ħruq, sagrifiċċju jfuħ quddiem il-Mulej, sagrifiċċju tan-nar quddiem il-Mulej. "Ħu s-sidra tal-muntun tal-konsagrazzjoni ta' Aron u għolliha u xejjirha quddiem il-Mulej ; u dan ikun sehmek. Hekk tqaddes is-sidra li tkun xejjirt u offrejt; u s-sieq tal-muntun tal-konsagrazzjoni li int għollejt u offrejt, u li tmiss lill-qassisin, lil Aron u 'l uliedu; tmiss lilhom, lil Aron u wliedu bi dritt għal dejjem, bħala offerta mill-poplu ta' Iżrael. Dan ikun sehem il-qassisin mill-offerti tas-sliem li joffri l-poplu ta' Iżrael. Din hi l-offerta tagħhom lill-Mulej. "L-ilbies ikkonsagrat ta' Aron, ikun għal uliedu warajh, jilbsuh meta jkunu midluka u kkonsagrati. Ibnu, li jkun qassis floku, jilbishom għal sebat ijiem kull meta jidħol fit-tinda tal-laqgħa biex jagħmel is-servizz fis-santwarju. "Int ħu l-muntun tal-konsagrazzjoni u għalli laħmu f'post qaddis. U Aron u wliedu jieklu l-laħam tal-muntun u l-ħobż li jkun hemm fil-qoffa ħdejn il-bieb tat-tinda tal-laqgħa. Jieklu dak kollu li bih saret it-tpattija għall-ħatra u l-konsagrazzjoni tagħhom; ebda profan ma jista' jiekol minnu, għax dan ikel qaddis. Jekk imbagħad jibqa' sa filgħodu xi fdal mil-laħam offert għall-ħatra jew mill-ħobż offert, int għandek taħarqu bin-nar, m'għandux jittiekel, għax ħaġa qaddisa. "Dan int tagħmel ma' Aron u wliedu, skont ma ordnajtlek; sebat ijiem idum ir-rit tal-konsagrazzjoni. Int offri għoġol kuljum b'sagrifiċċju tal-purifikazzjoni għall-espjazzjoni. Int ukoll toffri sagrifiċċju tal-purifikazzjoni għall-artal meta tiġi biex tagħmel għalik ir-rit tal-espjazzjoni, u tidilku u tikkonsagrah. Sebat ijiem idum ir-rit tal-espjazzjoni għall-artal; u l-artal isir ħaġa mill-aktar qaddisa, u kull min imiss miegħu jitqaddes . Is-sagrifiċċju ta' kuljum "Dan hu li għandek toffri għal dejjem fuq l-artal: żewġt iħrief ta' dik is-sena kuljum; ħaruf filgħodu u ieħor filgħaxija. Mal-ewwel wieħed toffri daqs siegħ dqiq fin ma' tlitt infas taż-żebbuġ misħuq; u sawwab tlitt infas inbid. Int toffri l-ħaruf l-ieħor filgħaxija, u bħal filgħodu toffri miegħu d-dqiq u t-tiswib taż-żejt u l-inbid - offerta tfuħ, offerta bin-nar lill-Mulej. Din tkun sagrifiċċju tal-ħruq għal dejjem minn ġenerazzjoni għal oħra tagħkom quddiem il-bieb tat-tinda tal-laqgħa, fejn niltaqa' miegħek biex hemm inkellmek. Hemm niltaqa' mal-poplu ta' Iżrael, u tkunu mqaddsa bil-glorja tiegħi. Jien nikkonsagra t-tinda tal-laqgħa u l-artal; u nikkonsagra wkoll lil Aron u lil uliedu biex ikunu qassisin ħa jservuni. "Jien ngħammar f'nofs ulied Iżrael, u jien inkun Alla tagħhom, u huma jkunu jafu li jien il-Mulej, Alla tagħhom, li ħriġthom mill-art tal-Eġittu biex ngħammar f'nofshom. Jien il-Mulej Alla tagħhom.